**Informatīvais ziņojums**

“Par Eiropas Savienības Konkurētspējas ministru padomes 2015. gada 1.oktobra sanāksmē izskatāmajiem jautājumiem”

**1. Eiropas Savienības Konkurētspējas ministru padomes sanāksmes darba kārtības jautājumi**

2015. gada 1.oktobrī Luksemburgā notiks kārtējā Eiropas Savienības (turpmāk – ES) Konkurētspējas ministru padomes sanāksme iekšējā tirgus un rūpniecības jautājumos. Sanāksmē tiks izskatīti šādi Ekonomikas ministrijas (turpmāk – EM), Tieslietu ministrijas, Finanšu ministrijas, Izglītības ministrijas un Vides aizsardzības un reģionālās attīstības ministrijas kompetencē esoši jautājumi:

* ***Konkurētspējas pārbaude***

*= Eiropas Komisijas (turpmāk –EK) un prezidentūras sniegta informācija, un viedokļu apmaiņa*

Luksemburgas prezidentūra (turpmāk – Prezidentūra), īstenojot iepriekšējo prezidentūru ES Padomē laikā lemto, nākusi klajā ar iniciatīvu pilnveidot ES Konkurētspējas ministru padomes darba metodes, šim nolūkam attīstot “konkurētspējas pārbaužu”[[1]](#footnote-1) pieeju. Tiek plānotas spontānas diskusijas no ministru puses.

Pasaules ekonomikas foruma jaunākais ikgadējais pētījums par valstu globālo konkurētspēju parāda[[2]](#footnote-2), ka vidējais ES dalībvalstu konkurētspējas indekss ir 4,74, kas būtiski atpaliek no ASV un Japānas rādītājiem (skat. attēlu). Arī Ķīnas konkurētspējas indekss ir augstāks nekā ES vidējais. Globālais konkurētspējas indekss balstās uz 144 pasaules valstu salīdzinājumu atbilstoši 12 kritēriju grupām: institūcijas, infrastruktūra, makroekonomiskā vide, veselība un primārā izglītība, augstākā izglītība un apmācība, produktu tirgus efektivitāte, darba tirgus efektivitāte, finanšu tirgu attīstība, tehnoloģiskā gatavība, tirgus lielums, biznesa attīstības līmenis un inovācijas.

Latvija šajā 2014.-2015.gada vērtējumā ieņem 42. vietu un novērtēta ar 4,5 punktiem no maksimāli iespējamiem 7.

Attēls. Globālās konkurētspējas indekss 2014.-2015.gadā

2014.gadā EK nāca klajā ar Eiropas Konkurētspējas ziņojumu[[3]](#footnote-3), kurā secināts, ka ES rūpniecība lēnām atkopjas no recesijas, galvenokārt pateicoties tehnoloģiski ietilpīgiem rūpniecības sektoriem, tādiem kā zāļu ražošana, ķīmiskā rūpniecība un mašīnbūve. Ziņojumā akcentētas būtiskākās problēmas ES izaugsmei, t.i. jauniem uzņēmumiem ir grūti tikt pie finansējuma, īpaši ilgtermiņa kredītiem, lai attīstītu ražošanu. Pēdējos gados arī elektrības un gāzes cenas Eiropā ir augušas daudz straujāk nekā citās ekonomikās. Vidēji Eiropā uzņēmumi maksā divas reizes lielāku cenu par elektrību un gāzi nekā ASV. Pētījumā ir secināts, ka augstās energoresursu cenas ir atstājušas negatīvu iespaidu uz konkurētspēju eksporta sektoros.

Gaidāmajā ES Konkurētspējas ministru padomes sanāksmē EK ir aicināta prezentēt jaunākos ekonomiskās attīstības rādītājus un to attīstības tendences, lai iezīmētu specifiskas interešu jomas, pie kurām būtu jāstrādā kā ES, tā nacionālā līmenī.

Prezidentūra tic, ka šāds konkurētspējas pārbaudes izvērtējums kļūs par pastāvīgu ES Konkurētspējas ministru padomju sanāksmju darba kārtības punktu. Arī nākamajā ministru sanāksmē, kas plānota 2015. gada 30. novembrī, tiks analizēti atsevišķi ekonomiskās attīstības rādītāji, kuri tiešā veidā ietekmē konkurētspēju. Papildus Prezidentūra plāno īsi pirms sanāksmes izplatīt apkopojumu ar aktuālajām un plānotajām ES iniciatīvām un tiesību aktu priekšlikumiem, kas palīdzētu ministriem identificēt tos pārnozaru jautājumus, kuriem ES Konkurētspējas ministru padomē un tās sagatavošanas struktūrās jāpievērš pastiprināta uzmanība to sagatavošanas un izstrādes procesā. Sanāksmē plānota ministru diskusija uz Prezidentūras izplatītā apkopojuma pamata.

**Latvijas nostāja:**

Latvija kopumā atzinīgi vērtē iniciatīvu veikt regulārus konkurētspējas pārbaužu izvērtējumus, jo ES Konkurētspējas ministru padomes pamatuzdevums ir nodrošināt politisko atbalstu un pamatu spēcīgai, inovatīvai un ilgtspējīgai rūpniecības bāzei un pilnībā funkcionējošam ES Vienotajam tirgum.

Kā aktuālās ar konkurētspēju saistītas iniciatīvas un jau esošiem likumdošanas priekšlikumiem, kas varētu atstāt nozīmīgu ietekmi uz ES konkurētspēju, šobrīd Latvija ir identificējusi 2015.gada oktobrī gaidāmo *Iekšējā tirgus stratēģiju precēm un pakalpojumiem*, gada beigās plānoto *Aprites ekonomikas pakotni* un virkni likumdošanas priekšlikumu, kas minēti 2015.gada maijā publicētajā *Digitālā vienotā tirgus stratēģijā,* kā arī *Enerģētikas savienības pakotnē*. Latvija uzskata, ka izstrādājot jaunas iniciatīvas un likumdošanas priekšlikumus, ir nepieciešams vērtēt ietekmi uz rūpniecību un konkurētspēju, lai neradītu papildus nevajadzīgu finansiālo un administratīvo slogu ES uzņēmējiem.

Vienlaikus Latvija sagaida, ka Augsta līmeņa konkurētspējas un izaugsmes darba grupa tiks izmantota kā platforma ES konkurētspēju ietekmējošo stratēģisko dokumentu analīzei, bet ES Padomes Konkurētspējas un izaugsmes jautājumu darba grupa, kas sanāk dažādos sastāvos atkarībā no darba kārtības tiesību aktu padziļinātai izvērtēšanai, nodrošinās, ka jaunās iniciatīvas ir atbilstošas uzņēmēju un patērētāju interesēm.

* ***Labāka regulējuma programma Vienotā tirgus stiprināšanā un šķēršļu samazināšanā***

*= Viedokļu apmaiņa*

Patreizējās prezidentūras vadmotīvs ir izaugsmes un nodarbinātības atjaunošana. Viens no prioritāriem jautājumiem ir ES Vienotā tirgus pilnveide. Jaunās Labāka regulējuma programmas, kā arī gaidāmās Iekšējā tirgus stratēģijas precēm un pakalpojumiem kontekstā Prezidentūra uzskata, ka ES Konkurētspējas ministru sanāksmē ir ļoti būtiski apskatīt, kā var palielināt sinerģiju starp labāku regulējumu un vienotā tirgus politiku, lai sasniegtu konkrētus rezultātus Eiropas uzņēmumiem un iedzīvotājiem.

Iespējamie ekonomiskie ieguvumi no pilnībā funkcionējoša ES Vienotā tirgus būtu milzīgi: nesenais EK pētījums[[4]](#footnote-4) liecina, ka, samazinot šķēršļus pakalpojumu sfērā vien ES IKP gadā varētu pievienot aptuveni € 230 miljardus (kas atbilstu aptuveni 1,5% papildu IKP pieaugumam). Lai atjaunotu izaugsmi, ir nepieciešama steidzama rīcība, palīdzot maziem uz vidējiem uzņēmumiem (turpmāk – MVU), jo īpaši mikrouzņēmumiem, efektīvi izmantot visas iespējas, ko sniedz iekšējā tirgus regulējums.

Pieredze liecina, ka ne minimālā, ne maksimālā harmonizācija kā metodes nav devušas gaidītos rezultātus iekšējā tirgus darbības uzlabošanā. Tieši pretēji – tās ir radījušas ievērojamus šķēršļus un izmaksas uzņēmējiem, ieskaitot tos, kuri nenodarbojas ar pārrobežu tirdzniecību. Lai novērstu iekšējā tirgus sadrumstalotību, ko rada atšķirīgie valstu noteikumi, ir nepieciešama jauna, stingrāka metodika un pragmatiski risinājumi. To var panākt tikai ar ES līmeņa regulējumu. Prezidentūra piedāvā sekojošus rīcības modeļus:

1. ES regulējumam ir jābūt skaidram un vienkāršam; tam jāpiedāvā uzņēmējiem tiesiska noteiktība, kas nepieciešama darbības paplašināšanai arī citās ES valstīs; jākoncentrējas uz pasākumiem ar reālu pievienoto vērtību, neuzliekot uzņēmumiem nevajadzīgu slogu;
2. Lielāku tiesisko noteiktību (skaidrākus noteikumus iekšējā tirgus piekļuvei, līdz ar to arī izmaksu samazinājumu) var sasniegt, piemēram, apvienojot mērķtiecīgu tiesību aktu harmonizāciju ar savstarpējās atzīšanas klauzulu ES tiesību aktos. Plašāka savstarpējās atzīšanas klauzulas izmantošana ievērojami palielinātu tirdzniecības plūsmu ES iekšējā tirgū;
3. Izmantojot EK Normatīvās atbilstības un izpildes programmu (REFIT), varētu uzlabot iekšējā tirgus funkcionēšanu, veicinot regulējuma kvalitātes uzlabošanu un sistemātiski ņemot vērā atbilstības nodrošināšanas izmaksas, kas radušās uzņēmumiem, veicot pārrobežu darbības, kā arī novērtējot, kādā veidā ar savstarpējās atzīšanas klauzulas palīdzību varētu tikt uzlabota esošo tiesību aktu efektivitāte;
4. Turpmāko EK ziņojumu par savstarpējo atzīšanu un pakalpojumuiekšējo tirgu, kam būtu jāsniedz informācija par patreizējo stāvokli attiecībā uz atlikušajiem šķēršļiem iekšējā tirgū un EK nepieciešamo faktu bāzi turpmākai politikas veidošanai, potenciāla izmantošana.

Ministri ir aicināti diskutēt par to, kā jaunā EK Labāka regulējuma programma, īpaši REFIT programma, var tikt izmantota ES Vienotā tirgus funkcionalitātes uzlabošanai un darba vietu radīšanai. Dalībvalstis ir aicinātas iezīmēt aktivitātes, kuras būtu jāievieš vispirms.

**Latvijas nostāja:**

Latvija uzskata, ka visi piedāvātie rīcības modeļi ir atbalstāmi un nepieciešami. Norādām, ka ES Vienotā tirgus neapgūtā potenciāla izmantošana veicinās ES ekonomikas izaugsmi.

Viens no pieejamiem un efektīviem līdzekļiem ir labāka regulējuma pieejas attiecināšana uz ES iekšējā tirgus regulējumu un tajā noteikto prasību īstenošanu. Savstarpējās atzīšanas princips ir veicinājis brīvu preču kustību viscaur ES un būtiski atvieglojis pārrobežu uzņēmējdarbības veikšanu. Ar interesi gaidām REFIT ietvaros EK uzsāktos izvērtējumus attiecībā uz savstarpējās atzīšanas principa piemērošanu, piemēram, tādās jomās kā preču kustība, standartizācija un būvniecība.

Turpmāk nepieciešams strādāt, lai pakāpeniski sasniegtu līdzīgu rezultātu, kā tas ir preču brīvas aprites jomā, arī attiecībā uz pakalpojumu brīvu kustību. EK sadarbībā ar dalībvalstīm un nozari pārstāvošām organizācijām ES līmenī ir nepieciešams identificēt tās jomas, kurās savstarpējās atzīšanas principa iedzīvināšana spētu nest vislielāko ekonomisko ieguvumu.

Par sektoru ar augstu pievienoto vērtību, jo īpaši nākotnē, ir uzskatāma pārrobežu preču un pakalpojumu kustība digitālajā vidē. Tāpēc Latvija rosina turpmākajā darba plānā ietvert atbilstošus pasākumus, kas veicinātu savstarpējās atzīšanas principa iedzīvināšanu digitālā vidē.

* ***ES Emisijas kvotu tirdzniecības sistēmas (turpmāk –ETS) reforma***

*= Neformāla viedokļu apmaiņa pusdienās*

ES ETS ir centrālā ES klimata politika, un tās mērķis ir samazināt enerģētikas un rūpnieciskās ražošanas SEG emisijas izmaksu efektīvā veidā, ierobežojot emisijas no spēkstacijām, enerģijas intensīvās rūpniecības un komerciālās aviācijas. EK priekšlikums ES ETS reformai ir daļa no ES oglekļa tirgus reformas, lai nodrošinātu, ka labi funkcionējoša, reformēta ES ETS ir galvenais Eiropas instruments siltumnīcefekta gāzu emisiju (turpmāk – SEG) samazināšanas mērķa sasniegšanai. ES ETS reformas veikšanas nepieciešamība tika noteikta Klimata un enerģētikas politikas satvarā laika posmam no 2020.gada līdz 2030.gadam (turpmāk - KEPS2030), ko apstiprināja 2014.gada oktobra Eiropadomē. Lai sasniegtu kopējo 40% samazinājuma mērķi, visiem ES ETS iekļauto iekārtu operatoriem ir jāsamazina savs kopējo SEG emisiju apjoms par 43% salīdzinot ar 2005.gadu.

SEG emisiju samazināšanas pasākumi tiešā un netiešā veidā var ietekmēt uzņēmumus, piemēram, būs nepieciešamas papildus investīcijas, lai samazinātu emisijas, vienlaikus, dažos gadījumos, ja uzņēmums izmantos atjaunojamos energoresursus var veidoties bezmaksas emisijas kvotu piešķīruma pārpalikums, kas var rezultēties papildus ieņēmumos. Tāpēc ir būtiski sabalansēt vides aizsardzības, konkurētspējas (ekonomikas), un dažādās klimata un enerģētikas politikas, no vienas puses sniedzot ieguldījumu klimata pārmaiņu samazināšanā, no otras puses aizsargājot ES konkurētspēju.

Pusdienu diskusiju mērķis ir analizēt specifiskus konkurētspējas aspektus attiecībā uz ES ETS reformas priekšlikumu.

Direktīvas projekts ir sagatavots, ņemot vērā Eiropadomes secinājumos par KEPS2030 noteiktos principus attiecībā uz ES ETS darbību – emisijas kvotu kopapjoma samazinājuma koeficients, bezmaksas emisijas kvotu piešķiršanas turpināšana, oglekļa dioksīda pārvirzes riskam pakļauto uzņēmumu atbalsts, emisijas kvotu izsolīšanas apjomi, bezmaksas emisijas kvotu piešķiršanas elektroenerģijas ražotājiem turpinājums.

Direktīvas projektā ir iekļauti jauni nosacījumi attiecībā uz atbalsta fondiem – Inovācijas fonds, ar ko tiek turpināts NER300 fonds, kas jau šobrīd darbojas ETS ietvaros, bet tiek palielināts tā ietvaros pieejamais finansējums un atbalstāmie projekti, kā arī ir noteikts jaunais Modernizācijas fonds, tā darbības principi un atbalstāmo projekti izvēles un finansējuma piešķiršanas nosacījumi.

**Latvijas nostāja:**

Diskusiju laikā plānojam paust Latvijas viedokli, kas sagatavots pamatojoties uz:

* Vides aizsardzības un reģionālās attīstības ministrijas 2014.gada 7.oktobra pozīciju Nr.3 Par Klimata un enerģētikas politikas satvaru laikposmam no 2020.gada līdz 2030.gadam un Par Energoefektivitāti un tās ieguldījumu enerģētiskajā drošībā un Klimata un enerģētikas politikas satvarā laika posmam no 2020.gada līdz 2030.gadam.
* Latvijas viedokli, kas tika iesniegts EK 2015.gada 15.martā publiskās konsultācijas „Par Eiropas Savienības Emisijas kvotu tirdzniecības sistēmas strukturālo reformu pēc 2020.gada” ietvaros;
* Latvijas sākotnējais viedoklis, kas sagatavots Latvijas pārstāvim ES Padomes vides darba grupās (7.09., 22.09.) par ES ETS reformu.

Plānojam uzsvērt, ka vienošanās par direktīvas projektu ir nepieciešama, lai uzlabotu ES ETS darbību 4.periodā (2021-2030.gads), lai sistēmu padarītu efektīvu un labi funkcionējošu, lai tā dotu pietiekamu ieguldījumu SEG emisiju samazināšanas mērķu sasniegšanā.

Latvijai ir būtiski, lai direktīvas projektā iekļautie nosacījumi neietekmētu tirgus stabilitāti, kā arī neradītu ES ETS operatoriem neskaidrību par saviem pienākumiem, kā arī neietekmētu ES ETS operatoru stabilitāti un ilglaicīgo darbības plānošanu.

Tādējādi šajā kontekstā norādīsim, ka iepazīstoties ar direktīvas projektu un ietekmes novērtējumu, saskatām problemātiskus jautājumus attiecībā uz:

* emisijas kvotu kopapjomu ES ETS 4.periodā un tā pārdalījuma struktūru;
* bezmaksas emisijas kvotu piešķīruma aprēķinu, samazinot izmantoto līmeņatzīmi piemērojot konstantu samazinājuma koeficientu, nevis pārskatot visas līmeņatzīmes balstoties uz aktuālo informāciju par rūpnieciskās ražošanas tehnoloģisko progresu;
* oglekļa dioksīda pārvirzes riska novēršanas nosacījumiem (oglekļa dioksīda pārvirzes riska novēršanas jautājumiem ir jābūt risinātiem ES līmenī, piemērojot vienādus atbalsta mehānisms līdzvērtīgos apjomos);
* ES ETS ietvaros izveidoto finansēšanas mehānismu – Inovācijas fonda un Modernizācijas fonda aptvērumu, darbības nosacījumiem un finansēšanas pieejamību.

**Citi jautājumi:**

* ***(a) Neformālā Kosmosa padome***

***=*** *Informācija no prezidentūras*

Prezidentūra ir informējusi, ka š.g. 30.novembrī Briselē, Luksemburgas Pastāvīgās pārstāvniecības telpās, plāno organizēt Neformālo ES un Eiropas Kosmosa aģentūras (ESA) dalībvalstu ministru sanāksmi (Neformālo Kosmosa padomi), kas notiks pēc ES Konkurētspējas ministru padomes (industrijas un iekšējā tirgus jautājumu) sanāksmes. Prezidentūra plāno Neformālajā Kosmosa padomē apspriest 3 jautājumu blokus 1) Kosmosa padomes evolūcija, 2) institucionālais tirgus starta iekārtām, 3) Kosmosa sistēmu un datu izmantošanas veicināšana publiskajā sektorā (politikas veidošanā).

* ***(b) Progress Grāmatvedības direktīvas ieviešanā***

***=*** *Informācija no EK pēc Nīderlandes pieprasījuma*

Ar mērķi vienkāršot regulatīvo vidi un samazināt administratīvo slogu ES komercsabiedrībām (akciju sabiedrībām, sabiedrībām ar ierobežotu atbildību un ES dalībvalstu norādītām cita veida komercsabiedrībām), jo sevišķi MVK, tika izstrādāta Eiropas Parlamenta un Padomes Direktīva 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes Direktīvu 2006/43/EK un atceļ Padomes Direktīvas 78/660/EEK un 83/349/EEK. Direktīva 2013/34/ES tika pieņemta 2013.gada 26.jūnijā. Direktīvā 2013/34/ES ir iestrādātas pārskatītas prasības no Padomes 1978.gada 25.jūlija Ceturto direktīvas 78/660/EEK, kas attiecas uz noteiktu veidu sabiedrību gada pārskatiem, un Padomes 1983.gada 13.jūnija Septīto direktīvas 83/349/EEK, kas attiecas uz konsolidētajiem pārskatiem, kā arī noteiktas jaunas prasības.

Direktīvā 2013/34/ES tika noteiktas jaunas pārskatāmības prasības, kas ES lielajiem uzņēmumiem un sabiedriskas nozīmes uzņēmumiem (uzņēmumi, kuru pārvedamie vērtspapīri tiek tirgoti jebkurā ES regulētā tirgū, kredītiestādes, apdrošināšanas uzņēmumi un uzņēmumi, kurus par sabiedriski nozīmīgiem uzņēmumiem noteikušas dalībvalstis), kas darbojas ieguves rūpniecībā vai pirmatnējo mežu izstrādē, uzliek pienākumu sagatavot un publiskot ikgadēju ziņojumu par valstu pārvaldes struktūrām sniegtajiem maksājumiem (par licencēm, nomu, ražošanas tiesībām, infrastruktūras uzlabojumiem, nodokļiem u.c.) (10.nodaļa, 41.- 48.pants).

Sākotnēji šādas prasības bija ASV likumdošanā (*Dodd-Frank-Act*, 21.07.2010.), bet tās 2013.gada 2.jūlijā ASV tiesa atcēla. ASV kompetentā iestāde (Vērtspapīru un biržu komisija) šobrīd izstrādā jaunas pārskatāmības prasības, tomēr laika grafiks, kādā jaunās prasības tiks izstrādātas un pieņemtas, nav zināms.

**Latvijas nostāja:**

EK sniegto informāciju pieņemt zināšanai.

* ***(c) Progress Vienotā patenta ieviešanā***
* *Informācija no EK*
* *Vienotās patentu tiesas nolīguma protokola parakstīšana*

EK sniegs informāciju par progresu Vienotā patenta ieviešanā un mudinās ES dalībvalstis ātrāk ratificēt Vienotās patentu tiesas nolīgumu.

Vienotās patentu tiesas nolīguma protokola parakstīšana. Gatavojoties Vienotā patenta ieviešanai, tika konstatēts, ka sagatavošanās darbu veikšanai ir nepieciešams, lai daži nolīguma par Vienoto patentu tiesu panti stātos spēkā ātrāk. Praktisks piemēram: tiesnesis uzsāks darbu pēc tam, kad nolīgums būs stājies spēkā, bet pirms tam šis tiesnesis ir jāatlasa no kandidātu saraksta un jāapmāca, kam arī vajag juridisko pamatu. Rezultātā tika pieņemts lēmums parakstīt protokolu par to, ka atsevišķi panti sāk darboties ātrāk. Šo protokolu var parakstīt jebkurā laikā.

**Latvijas nostāja:**

EK sniegto informāciju pieņemt zināšanai.

**2.  Latvijas delegācija**

Delegācijas vadītājs: **Edgars Putra**, Ekonomikas ministrijas parlamentārais sekretārs.

Delegācijas dalībnieki: **Juris Štālmeistars**, vēstnieks, Latvijas Republikas pastāvīgā pārstāvja Eiropas Savienībā vietnieks; **Zaiga Liepiņa**, Ekonomikas ministrijas valsts sekretāra vietniece;

**Lita Stauvere,** Ekonomikas ministrijas Ārējo ekonomisko attiecību departamenta direktores vietniece;

**Rinalds Celmiņš**, Ekonomikas ministrijas nozares padomnieks Latvijas Republikas Pastāvīgajā pārstāvniecībā Eiropas Savienībā;

**Māra Rone,** Ekonomikas ministrijas Ārējo ekonomisko attiecību departamenta ES lietu nodaļas vadītāja.

Iesniedzējs:

Ekonomikas ministrs D.Reizniece-Ozola

Vīzē:

Valsts sekretārs R.Beinarovičs

28.09.2015. 11:00

2269

M.Rone

67013265, Mara.Rone@em.gov.lv

1. Tulk. no angļu val. *“competitiveness check-up”* [↑](#footnote-ref-1)
2. Global Competitiveness Report 2014-2015, World Economic Forum; http://www.weforum.org/reports/global-competitiveness-report-2014-2015 [↑](#footnote-ref-2)
3. European Competitiveness report 2014 Helping Firms to Grow Commission Staff Working Document SWD(2014)277 final; [http://ec.europa.eu/DocsRoom/documents/6706/attachments/1/translations/en/renditions/native](http://ec.europa.eu/DocsRoom/documents/6706/attachments/1/translations/en/renditions/nativen) [↑](#footnote-ref-3)
4. https://www.gov.uk/government/publications/reforming-the-single-market [↑](#footnote-ref-4)